khistorydata/jeongjo-sjw-relations huggingface dataset:
정조 2년 · 목
合啓。以爲臣等之相率叫閤。今已三日矣。臣等之力爭轉急。殿下之兪音愈邈。一日二日。如是而止。噫。從古亂逆何限。而未嘗有一味容貸。至於三年之久。豈非失刑之最大者乎。終令此賊死於牖下。天討不得以行。輿憤不得以洩。則天下後世。其將以今日之未謂之以文具乎。非文具乎。伏乞廓然夬斷。以副臣等之顒望。批以。卿等伏閤。亦云多日。日熱如此。每念卿等。廈屋何涼。尙今靳允者。豈不知卿等血忱而然乎。予亦豈得已而然哉。其止之。
정조 2년 · 목
敎曰。如是大熱。雖平居安坐。猶不能堪者。況鎭日伏閤。終夜露處乎。終古人君。事到難處。則必欲使群下。困阨自止。而甚非誠意底道理。每下不允批答時。輒覺汗出於背。自三司伏閤以後。予未嘗揮扇避陽。庶自慰體下之念矣。日者知申所奏。未及討逆。而恐傷忠良者。果切中語矣。今則敲炎轉熾。一時可悶。明日當召大臣三司。有所處分。今則其令早退。其餘前啓。明日爲之事分付。
정조 2년 · 강
遞承旨沈有鎭。
정조 2년 · 목
敎曰。向者臺臣宋銓之疏。深矯時弊。而予之所以賜批。務爲寬裕者。卽或有害於都民然也。今因別監事。知憲府風聞。而此輩於臺疏翌日。張妓樂出遊云。鳴呼。四百年國綱掃地則已矣。苟有一分嚴思之心。以掖隸敢有此擧乎。此蓋內政不嚴之致也。當該別監。爲先出付憲府。職在該房。旣聞此事之後。不爲論啓。視若尋常。推考房承旨沈有鎭遞差。左右番司謁。罪尤重矣。汰去卽爲出付刑曹。又敎曰。臺諫有直治之例。而至今無消息。憲府無一所由乎。卽爲捉致事分付。又敎曰。行首別監首倡別監。今方以次懲治。而左右番招妓別監。自闕內具枷相捉去事分付。
정조 2년 · 강
命挾妓別監。令宿衛所嚴棍。
정조 2년 · 목
敎曰。本事則卽付風聞所自出之法司。而至於驅挾妓物於前後禁令之下者。與本事有異。其在懲後之道。不可略施笞杖而止。非法司究問者。此政院之職也。挾妓別監八人。姑爲放送事。分付法司。仍令宿衛所。當該別監嚴棍懲後。
정조 2년 · 강
飭掖隸讌樂酗酒。
정조 2년 · 목
敎曰。掖隸與都民大異。而敢於臺疏翌日。肆然挾妓張樂。至入於臺諫風聞。故雖有飭敎。至於都民。則勿問可也。法司或因今日掖隸之事。有所發禁之擧。付之令前。卽爲收禁。如有已被禁者。亦卽還放。此後只禁其謙樂太濫。街路酗酒事。招致諸法司郞廳。自政院。卽爲申明分付。俾予操切於掖隸。寬假於小民之意。竝行不舛也。
정조 2년 · 강
重推工曹判書洪樂性。推惠民署提調鄭昌聖。
정조 2년 · 목
敎曰。今日始聞掖隸挾妓張樂。而其妓卽工曹惠民署尙衣院所屬云。掖隸之不畏臺諫。已極可駭。而又或有一分畏朝廷之心。宰相衙門所屬。焉敢乃爾。雖或有此等事。何不草記乎。當該句管堂上。可謂巽軟。工曹判書洪樂性。尙衣院公事提調洪樂性。從重推考。惠民署提調鄭昌聖。亦爲推考。鄭好仁。卽發風聞。足可覆過。勿論。
정조 2년 · 강
命司謁白景炫等。另加詳査。別監朴愼忠等。決杖汰去。
정조 2년 · 목
刑曹。以司謁白景炫等。爲先嚴囚。以待處分啓。敎以。罪目旣已臚列於傳敎中。何不捧供乎。其中亦有參與不參及首倡與不首倡者之別云。另加詳査。身爲司謁。冒法於禁令之下。殊極痛駭。如不直招。杖問可也。義禁府啓言。請別監鄭德重等。移送秋曹。照律嚴處。允之。敎以。朴愼忠鄭德重等。俱以頭目別監。不能禁斷。乃於臺疏後申飭之日。肆然冒禁。至入於風聞。幷令該曹。從重決杖。汰去放送。全大壽。雖是發言之人。年記癡駿。有難決杖。汰去放送。韓命洽。渠亦首倡之人。旣不同參。又非頭目。則分揀放送。自掖庭署從重科罪。林義培。與行首有異。不同遊衍。亦是所謂權頭所以下之事。則於渠似無可罪之遄。分揀放送。而當該番行首別監。亦令自掖庭署。從重科罪。
정조 2년 · 강
命關東營裨崔烱玉。令道臣嚴繩。張遂民捉致勘處。
정조 2년 · 목
刑曹啓言。卽因江原監司李亨逵査啓。均役廳覆啓內。昨年營裨崔烱玉罪狀及當該監司不能檢飭之罪。令攸司稟處。今年營裨張遂民。令法司拿致京獄。嚴査得實事判下。而令該曹稟處。以草記擧行事命下矣。當該監司金履素。令義禁府稟處。而崔烱玉。方囚營獄。令道臣依律嚴繩。張遂民。捉致臣曺。嚴覈得情後。請照法勘處。允之。
정조 2년 · 목
予曰。俄者傳敎。臺臣之冒熱伏閤。誠極可悶。故爲臺臣地而下敎矣。予曰。推考房之不爲論稟憲府草記。是何事耶。政院聞卽論啓可也。而有若顧藉掖隸者然。極爲非矣。有防曰。不能卽爲論啓之罪。臣等當之矣。予曰。掖隸若捉去。則當以某某捉去之意。一邊呈單。一邊捉去可也。而尙無呈單之事。是何故也。注書出去。以此意招憲府委折知入。左右副權頭別監。右番行首別監。卽爲捧招之意。亦爲分付。
정조 2년 · 강
給淸風府壓戶恤典。
정조 2년 · 목
公忠監司徐有隣。以淸風府良人尹毛質等壓死馳啓。敎以。令本道恤典擧行。
정조 2년 · 목
予曰。今夜則三司退去。故果安寢矣。予曰。掖隸之挾妓張樂於臺疏之翌日者。誠極痛駭。故昨有處分。而此亦由於紀綱之解弛。誠可悶矣。國榮曰。掖隸處分。實是盛德事也。予曰。都憲以別監事。通于政院。而該房承旨之不能論啓者。大是不職矣。國榮曰。此等事旣無近例。生疏之失矣。第掖隸之自闕中著枷出送。亦非古例云矣。予曰。予未有此敎。似是司謁誤傳之致。當下敎矣。
정조 2년 · 강
命傳敎誤傳司謁重推。
정조 2년 · 목
敎曰。俄於筵中。始知於昨曰別監捉囚傳敎中。有自闕內著枷捉去之敎。取見傳敎謄入者。則果然矣。此前所未有之事。自上亦非下敎之事。必是中官誤傳之致也。當該誤傳司謁爲先從重推考。
정조 2년 · 강
召見時原任大臣三司于煕政堂。領議政金尙喆。領府事李溵。領敦寧鄭存謙。左議政徐命善。右議政鄭弘淳。大司憲鄭好仁。副提學吳載純。大司諫吳載紹。校理朴天衡李謙彬。副校理鄭宇淳李泰永。持平申應淵。正言洪文泳尹行元。修撰黃昇源姜忱。副修撰宋煥億金憙。
정조 2년 · 목
予曰。三司進前。明聽朕言。蓋不允二字者無他。其外多商量。無商量而有商量者。予豈欺卿等而然乎。一向靳允有難。昨者下敎。爲三司㦖然也。非不欲以文字誕告。而文不如語。故今將曉諭。予以和緩。不曰無罪。當日論罪。無容更惜。此豈一分顧藉而然也。爲尙今持難者。如見 先大王出於至愛之情。不能無憾於天地之大。而渠之忘其 慈愛之深。作此難言之罪者。此無他矣。以 先王慈愛之故。放倒至此。陷於大戾。 先王雖不知。然以爲先王不知。則其爲累於 先王之德何如。 先王知之。而不爲處分云爾。則亦爲傷於 先王之明何如哉。粵在 成廟有此等事。 成廟誦傳此花開後更無花之 敎。則其時三司不能爭執。又有一義理。以明義錄見之。罪不可容貸。而非必謂窩窟根柢。職由於此也。其爲恐傷 先王之德爲難者。後史以 先王溺愛不知書之。則其於 聖德何哉。予亦無一分光 先王之道。無前之逆。不幸近出。昨年行不得已之事。今年又作不忍之事。雖謂之大義滅親。思其所自出。則亦 先王之骨肉也。王室之至親也。是豈可忍哉。至於輿儓下賤。皆曰可殺。此則 列聖朝。已有行之者。予豈獨賢而不爲。今年若又行之。恐傷 先王之德大矣。用次律絕島定配。使之自盡。則此予不負 先王。而苟如此。則後史不以 先王之溺愛不知書出矣。召卿等洞諭。予非咈公議。又非私議也。尙喆曰。罪關宗社何哉。日前三司伏閤。故臣等方欲畢會庭籲矣。昨者有處分之敎。故待下敎爲之計矣。溵曰。此國人共誅之賊也。存謙曰。罪關 宗社。則爲臣子者。請討之外。安有二議哉。命善曰。君父之讎。臣等豈以承此下敎。不爲爭執乎。弘淳曰。聖敎雖如此。公法雖屈。不敢奉承矣。予曰。卿等異於年少諸臣。應有老成之論。出去更爲領會思之。好仁曰。臣等執法之臣。守法而已。以恐傷 先王之德爲敎。然近宗亦人臣矣。怙恃上寵。蓋用作威。此亦可誅之一罪也。載純曰。此賊罪關 宗社。則恐傷之敎。不敢奉承矣。載紹曰。罪關 宗社。則爲臣子者。不爲請誅。而仰體聖敎耶。予曰。予言無他。不以私害公。不以無當世之公論。累 先王之德也。此出於爲傷於 聖德也。卿試思之。此事史册書之。而此變釀於某時。則 先王不知爲害於 聖德矣。 先王知之而掩置。則以 先王聖德。豈其然哉。推諉於一年二年。思其義理。則恐予有因私害公之嫌。千思萬度。至有今日。非予不思。予或見古文。至於義理上。有時默會。而昨年已行不忍行之事。今年又當不忍行之事。予所以持難不決者。實累於 先王聖德而然也。 成廟之臣。亦今日之臣。 仁廟之臣。亦今日之臣也。逢迎處不必逢迎。而將順處不害將順也。向者前都憲趙㻐。以聖敎之允合。不參能賊孥啓。卿等更須領會。將順可也。好仁曰。至於海島之敎。厥罪如有一分可恕之道。臣等豈敢不奉承聖敎。而此賊之罪。不可以海島而止。伏願亟允臣等之請。承旨宋煥喆曰。義理無二。一定公議。允從一律之請。好仁曰。此而不誅。則三司法官。將焉用哉。予曰。卿等猶有逮事 先朝。異於新進。予之所以不能無感於天地之大者。人情愛小子。其鍾愛之外。又多難言之事。故或爲累於 先王之德。而不忍置辟。以近來所啓觀之。前後就戮者。皆 先王之逆。而厚麟兩賊。煽化於外。罪通于天。亦皆伏法。予不容貸。而此則不過宮省之內。肘腋之間。醞釀至此。又有不忍言至難處之端。海島牢囚。以伸公法。不欲手犯者。恐傷 先王之德也。曾無一志一事之繼述於 先王。故只使爵號自如。則 先王之志小慰也。島配爲定。則群臣之請可副也。古之臣聞此花開後更無花之 敎。而果能奉承。則今之臣何不如古之臣乎。此則罪或有異於外臣。用之次律。亦可爲一段義理也。好仁曰。殿下下敎。實非公議。乃私敎也。臣等則不敢仰體矣。予曰。古臣不如卿等而然乎。好仁曰。臣非謂賢於古臣而然也。罪之窮凶。無過於此。一律之外。更無他議矣。予曰。昨者處分爲敎者。非不允從也。次律亦處兮。故今以島配爲敎。予亦商量者多矣。 先王在時。置辟則幸矣。而予則不忍置辟者。欲言而不可言。非不知公法勝私。而尙今持難者。必有所以而然也。好仁曰。殿下之敎私也。臣等之請公也。若拘於君命。奉承而去。則後世必有辭焉。予曰。以予私情言之。値千古所無之變。昨年行之。今年又行。則其不幸何如。又思其所自出。則誰子誰孫。抑塞之外。此而小事而言之。則其大事難言之處。可以推知。公之一字。有適輕適重。卿之公。事之輕也。予之公。事之變也。載紹曰。昔周公誅管蔡。而不爲累於文王之德。則殿下今日處分。何害於 先王之德哉。謙彬曰。 先王未及誅此賊。而殿下誅之。則益有光於 先王矣。予曰。成湯之聖焉。而猶曰以台爲口實。則予之此擧。亦豈無恐傷之嫌。而大抵從古帝王。有罪無罪之間。骨肉相殘者多矣。如有義理之一分可恕之端。則救生於必死之中。何曰不可。而予之持難者。非不執義理而然也。三司合議更奏可也。天衡曰。臣等之義理。斷以一律外。無他更奏矣。予曰。予之深意。恐傷 先王之德故也。文泳曰。聖敎以恐傷 先王之意。斷以島配之律。臣謂置辟然後。王法快正也。行元曰。置辟之擧。少無恐傷之嫌矣。宇淳曰。此賊之罪。萬戮猶輕。島配之敎。臣等豈可奉承乎。泰永曰。一律猶輕矣。昇源曰。臣等之請。一律而已。忱曰。斷以一律可也。煥億曰。施以一律。然後王法可伸矣。憙曰。誅此賊。少無恐傷之嫌矣。予曰。三司太固執矣。說之詳也。爭何支離。一幷遞差。
정조 2년 · 강
遞大司憲鄭好仁。
정조 2년 · 목
敎曰。多臺違牌傳旨。旣已踏下。都憲處義。宜無異同。勢難强迫。大司憲鄭好仁許遞。
정조 2년 · 강
政院議啓。請亟寢俄下備忘。賜批。都承旨洪國榮。右承旨金思穆。左副承旨徐有防。同副承旨宋煥喆。
정조 2년 · 목
議啓。以爲臣等卽伏見所下備忘。有入侍三司諸臣。一竝遞差爲敎矣。三司。有國之言路。可以優借。不可以摧折也明矣。況所固爭者討逆也。所固執者大義也。殿下不惟不從。重之以非罪遞。嗚呼。若使三司。苟如殿下之敎。而不能太固執。則其可曰國有三司乎。凡係辭敎之非常者。不敢坐視而奉承。相率齊籲。乞寢俄下備忘焉。批以。卿等雖得體。予亦豈過中而然乎。卽爲頒布。再啓。以爲及奉批旨。大失所圖。殿下旣以得體二字。下敎於臣等。則實不以臣等之所執。爲無據而然也。若使臣等之得體。爲眞箇得體。則殿下之俯從。豈非聖朝之美事乎。噫。臣之所以覆難者。不獨在於今日辭敎而已。方來之事。流弊甚大。臣等之再度控籲。誠不敢文具而爲也。伏願更加三思。亟寢俄下備忘焉。批以。依啓。
정조 2년 · 목
予曰。俄者三司處分。豈得已者乎。三司之屢日伏閤。誠甚可悶。故昨命退去。今日入侍。有所下敎。而三司苦爭不已。故予亦無奈之何。不得已一竝遞職矣。命善曰。次律下敎。雖出於不得已之聖意。而爲三司者。豈可遞然奉承乎。予曰。守總合設事。諸臣之議何如。命善曰。似無異議矣。予曰。若合兩營。則財力必將饒富矣。其在曰可曰否之道。諸臣之有異議。亦何妨耶。命善曰。或以一人之兼領兩保障。爲難云矣。予曰。此則不然。北漢豈曰保障乎。命善曰。若爲南漢之擧。則北漢果無可用處矣。予曰。合設之後。則一營將校輩。不可不區處矣。命善曰。姑爲有闕勿補。亦似無妨矣。予曰。標下軍亦將減額耶。命善曰。兩營標下軍。合爲數百名。而宮城扈衛時。則每患苟艱。此則勢將仍置矣。予曰。兩營財力亦不少。合營之後。則必大勝於前矣。軍官名數幾何。而凡百果勝於前耶。命善曰。軍官合爲三百五十名。而今則擇差別將。故紀律頓勝。且向來甲胄賜給之後。軍裝亦爲造給。故渠輩亦頻興起矣。予曰。官方之名實。倒置者甚多。故因兵判所奏。有所釐正。而大抵武識。莫重於大將。而無啓下之規。此等事豈不可怪乎。予曰。吏兵批例兼當付者。今日政擧行。
정조 2년 · 강
命軍官堂上堂下將官三望啓下。
정조 2년 · 목
左議政徐命善啓言。官方無諭緊漫。須有一定之制。然後可無名不正之弊。而若軍門堂上堂下將官。及從事官。只自該軍門。單望啓下而已。初無擬送兵曹之例。此蓋由於權設以後。未及釐正之致也。然捕廳亦是權設衛門。而從事官軍官。皆自辟擬送。自兵曹入啓受點。各都監。不過一時權設。而堂上郞廳。亦自吏曹啓下。雖以三軍門言之。都提調則擬望受點。提調則單望啓下。皆自吏曹擧行。而獨於堂上堂下將官從事官。只自該軍門啓下。豈不爲乖官方輕體貌之歸乎。夫今之五營。卽古之五衛也。古之五衛。以一府而竝統五衛。今之五營。以五營而各開一府。此所以有古今之殊。而無軍之五衛部將。則謂以實職。而自兵曹擬望。領軍之五營將校。則謂以軍職。而自該營單啓。名實之矛盾。何其甚也。外方中軍。三望而爲履歷之階。京營亞將。單望而作寄祿之窠。輕重之例置。又何其甚也。此後則各軍門堂上堂下將官及從事官。各自該營。備三望送于兵曹。口傳入啓受點。一依捕廳從事官軍官之例事。請定式施行。敎曰。予每欲以此謂可釐正。卿之所奏。甚爲得當。勿諭實職權設。各有所據之例。其令依此擧行。
정조 2년 · 목
予曰。今曰三司之爭執。豈不太過乎。予之欲施次律者。實出於十分商量。而終始爭執不已。予之特命遞差。豈得已乎。國榮曰。處分終未免過中矣。予曰。予豈過中而然乎。實出於不得也。而卿等之言。則果是藥石也。可不留念乎。予日。俄者左相。以軍門堂上堂下將官。皆以三望而啓下事。出擧條。此亦爲重官方之一道矣。
정조 2년 · 강
有政。吏曹參議李義翊。兵曹判書李徽之。參判尹坊。
정조 2년 · 목
以李在學爲承旨。徐有慶爲同敦寧。洪樂春爲戶曹參判。權噵爲知義禁。鄭民始爲同義禁。兪彦鍏爲平康縣監。姜忱爲泰川縣監。李宜哲爲同知。
정조 2년 · 강
遣承旨。詣 文廟奉審。
정조 2년 · 목
敎曰。禮房承旨馳詣 文廟奉審。後處亦爲看審以來。修補時另加堅固爲之之意。申飭 廟司。
정조 2년 · 강
命副司果趙武範拿問。
정조 2년 · 목
吏曹啓言。今此 永禧殿告由祭大祝副司果趙武範。謂有身病。終不受 香。本曹請推外。無他罰。何以爲之。敎以。纔通侍從。輒事規避。此專由於近日飭罰之解弛而然也。然姑未知實病之如何。爲先拿問處之。從重勘處。
정조 2년 · 강
命嶺南史閣滲漏處修改。待秋更爲草記。
정조 2년 · 목
春秋館啓言。卽接慶尙監司李性源狀本。則史閣上層東邊一庫。北邊三庫。下層東西邊各一庫。南邊三庫滲漏。而諸處漏痕。皆自道里木之內。流滴於外壁。則閤內之不爲透濕。有未可必云。史閣之雨漏處。旣如是夥然。則奉審修改。不容少緩。依例發遣郞廳。使之擇日擧行。而 璿源閣雨漏處修改。請令該寺稟處擧行。允之。敎以。令本道民事。政宜軫念。而況又旱澇頻仍之時乎。一行冠蓋。沿路廚傳。弊不可勝言。待秋觀年事登熟。更爲草記發遣可也。曾於宰臣李普行之爲完伯也。雨漏處從便修改之意。有所狀請。而 聖廟體重。雖不免飭啓。而至於史閣。與 璿閣有異。每經一雨。輒有滲漏。則續日發遣郞廳不可。一任傾頹不改亦不可。此後史閣有頉處。非閣內有頉。而不得不開戶修改處外。直自本道狀聞後。卽令地方官。與本閣參奉眼同。劃卽修事定式施行之意。分付史閣所在諸道監司及該道留守處。
정조 2년 · 목
予曰。諸臺旣不可强令察任。故昨夜踏下傳旨矣。國榮曰。今則不可不一番遞改矣。予曰。同副承旨。與右副有何嫌避而徑出耶。國榮曰。右副承旨之祖。參儒疏於攻斥先正臣宋時烈之時云矣。予曰。俄見春秋館草記。則嶺南史庫。有雨漏處云。而當此歉歲。沿路廚傳之弊。不可不念。郞廳則勢將待秋成發送。而修改處。如非史閣之內。則使地方官。與本閣參奉眼同董役。亦似不妨矣。國榮曰。聖敎誠然矣。
정조 2년 · 강
遞承旨宋煥喆李在學。以蔡弘復李鎭衡代之。前望也。
정조 2년 · 목
煥喆等竝不爲仕進。幷敎以許遞。
정조 2년 · 강
召見右參贊金鍾秀于誠正閣。
정조 2년 · 목
予詢鍾秀曰。 實錄之役。今至何境。而謄出之際。或無疏漏之處耶。以政院日記觀之。記事未詳。間多差誤。至於服御一節。或有誤書者。則日後緊考處。似不無爽失之事。考覽之時。果無遺漏之患否。鍾秀曰。大抵 實錄之撰修。有異於日記與正史。大處則間有立綱。參入已見。或有可考疏章。則又皆謄寫。不可循例記草。故自多持久之端。難以時日而責成矣。予曰。然則郞廳分明盡謄。無替書之弊乎。鍾秀曰。堂上移寫粉板出草。則郞廳受而書之矣。予曰。撰修之役。何當竣事乎。鍾秀曰。堂郞逐日仕進。則一二年內。庶或了當。而或以一分私意。參錯於其間。論人臧否筆之於書。則大失修史之本意。如是之故。了當之時。的未定期耳。予曰。兵判所管。幾盡書出。而想多可觀處矣。鍾秀曰。己酉年間。則新經戊申之後。朝著未及整頓。論議猶有乖激。傾軋之習。剝擊之風。日未寧靜。其時事實。足可觀矣。予曰。爛餘緊於典古。取考前事。多有可驗處矣。予曰。予欲於卿手。成一册子矣。卿今歸覲。幾日還朝耶。鍾秀曰。老母若無恙。則謹當速來矣。予曰。向見右尹宋德相箚辭。語不甚邁邁。似有幡然之意。卿兄亦每有一見之願。而無由强致。何不一番造朝。爲相見之道耶。鍾秀曰。儒者出處不輕。責望自重。故屢速違逋之罪。而自不能遽然一出矣。予曰。學者亦一常人。非別般底人。幡然一起。何損出處。而卿有老母。予不欲使卿兄筋力奔走。有如卿等。而一來見予。未必悖於道理矣。鍾秀曰。卽今庚炎甚酷。保嗇之節。不可不愼。而待其日氣之稍涼。復開法筵之晉講。日與儒臣。確論經傳。以補君德之萬一。區區之望也。予曰。近間講筵之姑停。蓋緣盛暑之致。而大抵近來講筵。殆近於文具。講筵之停不停。有何損益於君德乎。鍾秀曰。講筵之說。豈不有益乎。古語云善惡皆吾師也。若與諸臣相爲講磨。則或不無千慮一得之見。爲益於聖體者也。臣於再昨年入爲承宣之時見之。則深墨之中。引見不絕。通來引接漸罙。反有訝惑之至矣。予曰。又有一嫌。不但討論憑辨之別無資益。當此極熟。若或頻接。則不亦難乎。鍾秀曰。 肅廟英廟。已爲日三晉接。則殿下今日之擧。不過遵守舊規。有何頻煩之嫌乎。予曰。近來人心。恬憘成習。每事若或頻頻擧行。則皆謂之叢脞。以次對言之。傳不云乎。不重則不威。予性誕率。自顧見輕。無足儀表於臣隣。故每於賓對之際。喧嘩失禮。勦說間作。少無整笏之儀。殆近擊柱之習。不聞嘉猷良謨之一分資益於國事。而徒使筵體乖損。蓋慮其如此而仍廢。則近於因循。又慮因循而欲振作。則涉於更張。予之罕接者。卽數則疏之嫌也。鍾秀曰。動飭不甚過。更張不大煩。則政令施措之間。皆得中節矣。予曰數年前。心自巍然。三代之治。庶幾爲之矣。到今觀其頭臚。則上雖有振刷之意。下皆無奉承之誠。三代之治。固其尙矣。至於漢唐中主之治。反不及矣。鍾秀曰。古語云。勿忘勿助長。自上欲勵精圖治。則下豈無奉行之臣乎。予曰。以今朝廷言之。得共濟國事之臣。今日行一事。明日革一弊。譬如同氣之相求。同聲之相應。與之交須上下。可謂二人同心。其利斷金者也。豈有不治之理哉。卽今俗尙時體。專以以太上。少或修擧。則皆歸之於更張。燕閑之時思之。則徒費精力。無一見效也。 孝廟賜宋文正札曰。諸臣皆無動飭之心。若有動飭之臣。吾將用之矣。予於前者。果有意於振作矣。今更思之。則中和之德。居敬之工。似不如平平存存略略存施。而或以過不及爲慮。又以作無益害有益爲懼。仍爲抛置。然時風日下。莫可收拾。山林之士來。則庶或有益否。以病喩之。則方可用大升氣湯之時。此將何爲。鍾秀曰。愛人不親。不惟責之於臣。亦爲自反處也。予曰。予之登極後。果無大咈人心之事乎。鍾秀曰。大體中節之道至難。或有太過之事。或有因循之處矣。予曰。卽今則一幷置之無妨。而大抵病處。在紛紜之端也。鍾秀曰。做時不如訖時。請益懋聖學。予曰。我朝第一便好者山林也。隱而不出。此正說時。而不見做事。莫驗工拙。滿腹底蘊。若虛若實。人孰能揣其深淺哉。鍾秀曰。山林責望甚重。不可輕易出脚。故所以不出矣。予曰。自古史册見之。則爲君於我國難矣。顧予之德。不及古先聖王。噫。彼臣隣。亦無共濟者。因循成習。振刷沒策。將何以挽回至治乎。鍾秀曰。都在君上之孜孜勤勤。不怠於視朝。克念於制治。必也自反而後。可使群下爲興起之道也。予曰。言路何以恢張耶。鍾秀曰。 先朝初年。多有難言之疏。今無一人進言者。此豈不爲自反處乎。予曰。不然矣。 先朝聖德。不餙邊幅。當初進退消長之間。人皆爭言者。卽其時似然矣。卽今則有異於前。故爲臣下者。不欲言矣。予曰。予於急遽之時。或有忘忽之處矣。小事或有泛忽之慮耳。鍾秀曰。或蔽私意而然也。予曰。昨者予之鄭妻島配之敎。義理何如。前夜夢見 先大王。覺來思之。則不無隱然傷痛之意矣。大抵予言不甚非也。鍾秀曰。其罪狀萬戮難赦。而殿下恐傷之聖敎。亦至當矣。予曰。古者崔鳴吉救貞明公主之疏難矣。今日卿之於予。昔日崔之於 仁廟。親疏何如。鍾秀曰。古有是矣。今則難矣。予曰。昨者臺臣中。一有立異。則豈以是爲忠逆關頭乎。昨年趙㻐事差强矣。卽今則皆不讀書之故。朝廷義理。苟有大公大經。則予非誣一世而言也。昨者處分後。意謂一人之有立異者矣。終無一介奉承者。能賊之不孥。非緩於討逆而然也。趙㻐能不參啓。以此推之。臺臣則可爭其事之曲直。豈以走坂不諒予意。一向爭執乎。以此事言之。欲盡言則恐傷 先王之德。而又通本而言之。則職由於 先王之溺愛之致。若謂 先王知之而置之。有欠於 先王之德。 先王不知而置之。有欠於 先王之明。卽予所以持難者此也。蓋昨年事。則名出推戴。罪關 宗社。以人主之威。不能抑擧國之請。有所處分。而昨年行不忍之事。今年又行不忍之事。則從古帝王。處不幸之際。骨肉相殘多矣。皆不善終。便予豈必行不忍之事乎。百般曉諭於三司諸臣。而終不動聽。義理非乎不非乎。鍾秀曰。上之持難果聖矣。下之爭執亦不非矣。予曰。庶儒事。卿或聞之乎。封疏上來。今已半年。尙伏闕外云。不可直逐送。予意受而一見。賜批送之無妨。鍾秀曰。向者泮儒通文不緊矣。以此之故上來云也。予曰。我國取其門地之俗難變矣。此風俗在於麗羅乎。中原門地之見。始於晉魏後。宋亦觀閥。故宰相之子蔭資。亦見門地也。予曰。守總事。猝難別白。務合從便。而所以持難者。但四百餘石仰哺者區處甚難云矣。大將初以總戌爲饒矣。卽今則北漢還穀。移給江都幾盡。紡紼於他營。當初設置之時。議者以爲。北漢屬於總戌。南漢屬於守禦。不可合置矣。今則北漢還上。只藉京城士夫之囊橐。虛名設置。徒有愛禮存羊之義也。以兵家料賊之道論之。賊入北漢。則北漢盡爲藉寇齎糧之資。實無防禦所益之道。又有設一軍門。百弊難勝。而議者或以爲若合設。則十餘將校。無以區處云。若然則隨寡付之好矣。京畿軍兵。統而守之。則亦豈不爲省弊之端乎。鍾秀曰。更加三思處之。
정조 2년 · 강
大成殿 位板櫝修改。命該曹考例草記。
정조 2년 · 목
成均館啓言。今曰 大成殿修改時。 位板移安於明倫堂大廳矣。卓後屛風。爲風所倒。 大成位位板櫝。墜地致傷。故臣率廟司及諸生奉審。則櫝左右傍版傷處。顯有白隙。如垂絲樣。長可布帛尺五六寸許。不勝萬萬驚心。旣已修改之後。故還 安正殿。仍行還安祭。 位板櫝修改。不可不擧行。而下隸令攸司從重科治。臣之不能檢飭之罪。惶恐待罪。敎以。 聖廟事體。何等重大。不謹權 安。致此有頉。事極驚心。權 安後。廟官齋生。必有守護之人。則其不能謹愼之罪。在所難免。爲先知名現告。卽爲草記。以待處分。 板櫝執頉處修改事。雖未知本 廟前例之何如。而以予所覩記者言之。曾在 先朝十五六年前。 太廟主櫝。因宮闈人之手凍蹉跌。有如此之弊。而執如此之頉。伊時似不新改矣。其間年紀稍久。未能詳細紀憶。卽令該曹。考據此等前例草記。
정조 2년 · 목
敎曰。禮房承旨待明朝馳詣 文廟。權安時執頉處。詳細奉審以來。
정조 2년 · 목
予曰。今日召見右參贊。多有酬酢。而其所陳勉甚切。殊可嘉矣。國榮曰。其所奏對。果不忘規諫矣。予曰。卿言是矣。予曰。今夏而水頻數。能無害稼之慮乎。國榮曰。似不至失稔矣。予曰。日夜所望者。惟在年豐。故一雨一暘。無不關心矣。
정조 2년 · 강
給永川等邑渰戶恤典。
정조 2년 · 목
慶尙監司李性源。以永川郡私奴德先等渰死馳啓。公忠監司徐有隣。以昌寧縣格軍姜元奉等渰死馳啓。幷敎以。令本道恤典擧行。
정조 2년 · 목
予曰。 聖廟事。聞極驚心。而大司成不爲入參云耶。有防曰。大司成在祗秪迎所云耳。予曰。獻官誰也。廟司誰也。有防曰。獻官呂善亨。廟司宋徵一云矣。予曰。申時草記。今是呈政院。語不成說矣。有防曰。申時之事。二更始呈。草記稽忽之失。不可無警。大司成柳戇推考。來呈泮宮。本院請推外。無他罰。何以爲之乎。予曰。雖未知委折。而稽滯則甚矣。大司成泮宮姑不處分。其稽滯委折。待明朝。自政院問啓。仍敎曰。承史出去。取考十六年前日記。則 太廟有如此前例。詳錄以奏。
정조 2년 · 목
予曰。泄症頻緊可悶。國榮曰。召見醫官。診察症候。予曰。康命吉召入。予曰。近有泄症。而後重之意甚緊。六和湯中有何加入者乎。命吉曰。六和湯中加入檳榔木香似好矣。予曰。進御加減心腎湯。今姑停止。淸署六和湯方文中。加入檳榔一錢。木香七分煎入。予曰。 聖廟位板櫝之致傷。可勝驚心。予曰。屛風之屬。善爲排設。則豈有顚仆之理乎。不謹守護之類。難免其責矣。國榮曰。傷處幸不大段云矣。予曰。曾於 太廟祭享時。宮闈令不善奉持。有至櫝致傷之事。而其時修補用之。今亦依此例爲之無妨耶。國榮曰。此果好矣。予曰。慰安祭明日當設行耶。國榮曰然矣。
정조 2년 · 강
大成位板櫝有頉處慰安祭。命今日設行。兼行告由。
정조 2년 · 목
禮曹啓言。莫重 大成位板櫝。有此墜傷之患。慰安祭。不卜日今二十日設行。而取考謄錄。則去壬午十二月初一日。 宗廟第 二室主櫝外匱。墜落有頉。仍舊修補矣。今此 大聖位位板櫝有頉處修改。其在愼重之道。有難輕議同日 慰安祭兼行告由。請仍爲修補。允之。
정조 2년 · 강
命居齋儒生。幷停擧後草記。
정조 2년 · 목
成均館啓言。今日夕食堂。諸生等有捲堂之擧。招致諸生問由。則諸生等書進所懷。以爲臣等 大成殿修改。移奉 位板於明倫堂大廳矣。申時卓子後屛風。爲風所靡。至觸于 大聖位位板。不勝驚惶。奔走奉審。則板櫝墜地。左右邊顯有罅隙。此莫非臣等不能敬愼之致。臣等之罪。固難自逭。至於食堂。則義分所在。決不敢入。恭俟重勘云。何以爲之。敎以。集我章甫。居食黌舍者。所以守 聖廟也。衛 聖廟也。今也反是義。霎時移 安之際。許多齋生。無一人守且衛焉。致有此事。極可駭歎。噫。齋生處首善之地。在行善之所。如是其不能致愼。此亦關係風敎之一端。予固愧恧。而齋生亦不可循例勸入。昨日居齋儒生。一幷停擧後草記。 聖廟體重。他儒生趁卽勸入。
정조 2년 · 목
成均館啓言。臣方待勘。而現告査問。則 廟司學正宋徵一。齋生掌議趙厚鎭。班首韓德晉李東駿。權 安後。徵一看役於修改處。厚鎭等各歸齋舍。事之疏忽。莫此爲重。 廟司宋徵一等。依聖敎。知名現告。敎以。館官旣詣修改所。分揀。掌議反班首。爲先停擧。大司成昨以身病。不得進去於迎送之班。則合有參恕之道。而不能檢飭之罪。亦難免矣。從重推考。又啓言。齋生趙厚鎭等四十人。依前敎一幷停擧。他儒生。卽爲勸入後。仍設食堂。
정조 2년 · 목
敎曰。副提調持加減六和湯入侍。○予曰。成均館儒生捲堂草記批答見之乎。國榮曰。儒生豈敢曰無罪乎。予曰。置儒生於賢關。所以守護 聖廟。而暫時移奉之際。不能審愼者。何可無罰乎。國榮曰。停擧之罰。斷不可已也。
정조 2년 · 목
義禁府啓言。黑山島定配罪人李普溫。南海縣楸子島定配罪人尹弘烈。康津縣出陸。請押送于各其配所。允之。
정조 2년 · 강
領議政金尙喆上箚陳病狀。仍乞休致。賜批。
정조 2년 · 목
批以卿之此擧。何爲而發也。從前筵席。卿有所奏。予以卿若此。當躬往同來爲敎矣。庶幾卿諒予心。忽此陳懇。出於所料之外。莫非予不能孚卿之致。而卿之言私於此時。亦豈所望於平昔者乎。實有慨然於卿也。顧今國事。殷憂多端。廈氈靡寧。而卿以倚仗之元輔。先思休退之計。眞所謂無中生有。益使世道泮渙。重爲之咄咄也。卿雖以不得請不敢止爲言。而予亦以決不許三字爲意。卿須安心。勿復控辭。卽起視事焉。仍命遣史官傳諭。
정조 2년 · 목
予曰。領相之遽欲辭免者。豈不可怪乎。國榮曰。決不可遽然許副矣。予曰。前後筵席。屢有下敎。而今又如是。可謂不諒之甚矣。將以決不許三字爲批。而以領相之引入。左右相亦不入來。國事豈不可悶乎。國榮曰。潦雨連日。宮城到處頹圮。入直軍兵之分排把守。將有不足之慮矣。予曰然矣。而御營軍兵之不爲分排於把守。何故也。國榮曰。似是前例。而御營軍兵之獨不分排。誠可怪矣。予曰。三軍門分把字內。各自宿衛。則御營軍兵。似無異同矣。國榮曰。令兵曹及今釐正似好矣。予曰。先問其委折後。可以處之矣。
정조 2년 · 강
召見輪對官于熙政堂。
정조 2년 · 목
予曰。俄者下詢廣智營。其果都監字內云耶。承旨徐有防曰。未及知來矣。予曰。集春營廣智營東營西營入直軍兵。御營二百名。訓禁兩營各一百名。而及其分排把守之際。御營初不分授字內。實未可曉也。當初把守分排之時。必無如此不均之理。承旨出去。詳問更稟。
정조 2년 · 강
命宮城各營把守。承旨問啓。
정조 2년 · 목
敎曰。同是軍兵。則固當均其勞逸。況今設置各營。分把字內。各自守衛。則又當定其界限。別其處所。而觀此兵曹宮城把守分排記及草記。極其無義。且御營軍兵。闕外入直之數。倍於他營軍兵。至於二百餘名之多。則初不分授字內。尤未可曉。而亦非今日兵曹之過。雖不致責。見今潦雨。宮城頹圮。陸續登聞之時。不可不及此釐正。該房承旨。以此意問其委折於兵曹及御營廳以啓。
정조 2년 · 목
敎曰。副提調持加減心腎湯入侍。○予曰。三營軍分排。可謂均平矣。國榮曰。自今以後。則可無疊役獨漏之弊矣。予曰。潦雨久未開霽。實有傷農之慮。誠可悶矣。國榮曰。當此窮夏。潦雨支離。節屋生涯。想多艱難。夏氈之上。每念此等事。則豈有逸豫自安之心乎。予曰。卿言好矣。人君不忘小民之艱難。然後庶有懷保之實效矣。予曰。領相造朝之前。左右相亦不可出仕耶。國榮曰。敦勉領相。期於速出仕好矣。予曰。古有修城禁火司。而中間革罷何故也。國榮曰。事在久遠。臣亦未知其故也。予曰。在古設置。亦有意義。到今雖不可復設。而合於濬川司。差出都廳一人。以爲修擧之地似好。卿意則何如。國榮曰。官制沿革。恐不可輕易爲之。商量處之似宜矣。
정조 2년 · 강
遣承旨。詣 永禧殿奉審摘奸。
정조 2년 · 목
修改告由祭在明日也。
정조 2년 · 강
減下 實錄郞廳朴祐源鄭志儉林濟遠。差下嚴思晩趙鼎鎭韓用龜。
정조 2년 · 목
予曰。比來潦雨太支離。果無病穀之患否。昨見江原道狀啓。則寧越一境。水災滋甚。穀多傷損之弊云。領議政金尙喆曰。各道多有水災處矣。予曰。大體今年有登熟之望。來年稅入。比今年稍勝乎。尙喆等曰。稅入似勝於前矣。予曰。稅入若無欠縮。則其數幾何。戶曹判書具允鈺曰。極稅則十一萬在矣。予曰。此數幾年。允鈺曰。丙戌年後甲午年。庶滿此數矣。予曰。宮房折受。幾入本曹耶。允鈺曰。三千結矣。予曰。猶賢於已也。尙喆曰。頻有益於經用之補矣。予曰。然則國用頻有益矣。尙喆曰。倭關所入。慶尙一道。折半劃給。若無此患。國用自裕。而雖歎奈何。予曰。貢作米何爲而置耶。尙喆曰。對馬島所屬。盡爲收去矣。予曰。卽今無未盡入之弊否。尙喆曰。彼國所入。盡爲入去。我國所出。未盡出來矣。尙喆曰。二十五日 影幀奉安。已爲定日。無進退耶。予曰。日熱甚矣。分付禮曹。令日官更爲擇日。而來旬望間似好矣。尙喆曰。今此 永禧殿 影幀奉安時。三色燭籠。例有排立之儀。而該曹節目中。不爲磨鍊。請依例擧行。從之。尙喆曰。 神輿所排紅綃揮帳渝傷。請以新件改備。從之。尙喆曰。今番禮曹節目中。或有不當入而入。當入而不入。請該堂上推考。從之。尙喆曰。告動 駕祭。同日先行乎。予曰。 先王朝無同日行之矣。予曰。告動 駕祭。何以備之耶。允鈺曰。祭床戶曹有之。而無香卓。以銀器皿銀盞用之矣。命承旨曰。盞則政院問啓。允鈺曰。 養志堂奉安時當排設。而楹內外。何處爲之乎。予曰。前期一日。去而排設。而隨其通敝處。從便爲之可也。尙喆曰。觀象監天文學敎授。昨年都政。入於應薦之望。而自上有更擬以入之命。故敎授未遷云。請依法擧行之意。分付該曹。予曰。分付該曹。而不必擧條矣。予曰。引儀取才。皆爲之乎。吏曹判書李重祜曰。盡爲之。而以工夫之優劣。以爲取捨。似好矣。予曰。參下十二。參上六乎。重祜曰。然矣。予曰。參下勝乎。參上勝乎。右議政鄭弘淳曰。引儀工夫。異於文武。只取善唱者。次第陞遷。故參上參下。別無異同矣。予曰。今番取才。皆善唱者乎。重祜曰。精選五人。而皆合御前唱矣。予曰。五人姓名誰。重祜曰。金東覽李景濟林希澤金彦國尹之衡矣。予曰。致詞善誦乎。近來引儀之誦致詞者。無是可聽矣。弘淳曰。參下取才時。唱聲如或不善。則差待數月爲之。似爲作成人才之道乎。予曰。予意則參下引儀皆名唱。則不必用參上。而參下如無善唱者。參上通用似無妨。吏曹意見。參下二窠。變通用參上何如。今番則通融參上窠用之無妨。重祜曰。今番則參上。欲通融用之矣。予曰。引儀出六幾窠。重祜曰。張濩鄭運聖尹翼商此三窠。都政出矣。又曰。訓鍊副正。都目應遷之窠而具純王漢禎。皆爲別軍職。何以爲之乎。予曰。兵批窠。以別軍職之窠窄不用云。吏批若不遷王漢禎。則亦似抑鬱。以此爲之。予曰。申應周爲人差强矣。左議政徐命善曰。果然矣。予曰。堂上宣傳官洪和輔。人物何如。尙喆曰。武弁中文字有識云矣。弘淳曰。以儒家之人。爲武弁矣。予曰。未知其爲人之何如。而果了了乎。前有盛稱者耳。弘淳曰。聞其言則不爲沓沓也。工曹判書洪樂性曰。力士云。刑曹判書鄭光澤曰。前見三柄銃。以隻手擧矣。予曰。人必純慤。然後可以用矣。武弁無本色於中則不好矣。向者中日試射時。霎時一見。何以知人。而非曰不可。予之所見如此矣。予曰。禁軍取才。何處爲之。而取才之法。不成說矣。三司一員。兵曹判書進去矣。忽定以訓將倂去。是何故耶。尙喆曰。訓將兼知訓鍊。故進去云矣。予曰。兵判事全不爲矣。禁軍別取才。何必力爲耶。命善曰。其取才。爲之可也。不爲之亦可矣。判尹金華鎭曰。劉漢翼山訟事。當判下。而御史回啓違前例。今番則何以爲之乎。予曰。回啓可也。予曰。測雨器事。何不奏之。禮曹參判徐浩修曰。測雨單子。請一日三呈。予曰。以此定式無妨。以開門後一呈。申時二呈。閉門時三呈。永爲遵行。而此不必出擧措。詳錄於日記可也。予曰。開城府福德事何如。光漢曰。臣見則不無疑訝處也。予曰。予之所見如此。故判付如彼爲之矣。予曰。留守所見。未知何以入焉。而福德不可活。肯綮則林女死事也。又有一事可諉者。福德則有子女有弟姪。形勢可謂專擅。隣里卽今變招。安知不聞福德之言而然乎。光澤曰。咀呪在三十年前云矣。予曰。然則三十年何爲安過。卿之可東可西。有何意見而然耶。囚禁之女。事固當然。而卿欲放釋之意。有何所見耶。卿見或錯料而然也。
정조 2년 · 강
飭法司推奴徵債之弊。
정조 2년 · 목
領議政金尙喆啓言。推奴徵債。外方則雖已防塞。京法司。則無禁令之故。不無紛紜之弊云。請一體擧行之意分付。從之。
정조 2년 · 강
命嘉禮時木錢未送。戶兵曹分半輸送。
정조 2년 · 목
戶曹判書具允鈺啓言。今番嘉禮時。木錢鐵物。自戶兵曹。因傳敎。減數輸送。而木錢旣有參酌輸送之判下。未送數中折半一千七百兩。請戶兵曹分半輸送。從之。
정조 2년 · 목
敎曰。副提調持加。減六和湯入侍。○國榮曰。午後泄候度數何如。予曰。今日則少減。而度數尙爲四五次。可悶矣。國榮曰。此全是暑泄所祟。生冷之物。勿爲進御。加意善攝。伏望。予曰。輦輿未及造備。永禧殿擧動。不可不退定。故問其吉曰。則來月十一日爲吉云。以此日爲之則無妨矣。國榮曰。來月旬後。則亦當秋涼。退定好矣。
정조 2년 · 강
御煕政堂。親看方物物種。
정조 2년 · 목
予曰。戶曹郞廳領方物入來。命禮房承旨。以次看審方物。承旨金思穆曰。方物物種之親臨看品。戶曹郞廳只一員待令。事甚苟艱。不可無警。當該不爲待令郞廳請推考。從之。予曰。禮房承旨馳詣政府。方物封裹看審以來。予曰。鄭妻旣命削號。而其官敎。卽 先大王朝御筆也。此則勿爲燒火。只削爵號之意分付。
정조 2년 · 강
命鄭妻先削爵號。喬桐府安置。
정조 2년 · 목
敎曰。日昨卽諭大臣三司。若待詢同。可謂無期。鄭妻爲先削其爵號。減死以次律。喬桐府安置。此所以恐傷 先王之德。而以 先王之心爲心之意也。
정조 2년 · 강
司諫洪彦喆上疏避嫌乞遞。仍請亟降處分。賜批。
정조 2년 · 목
疏略曰。臣向於春間。忝叨是職。當言不言。公議峻發。請之以譴罷。人言之來。實所甘心。不意彈量未乾。除旨又下。臣雖無狀。重貽臺閣之差哉。乞削臣職。仍治臣罪。噫嘻。鄭妻難赦之罪。此固殿下之所洞燭。而以恩掩義。當斷不斷。終不能無憾於天地之大也。懲討之典。爲何等刑章。而王章不行。人心益憤。伏願亟降處分。以正亂逆之罪。批以。疏辭已處分。爾其勿辭察職。
정조 2년 · 강
持平金翊休上疏避嫌乞遞。仍請夬正王法。賜批。
정조 2년 · 목
疏略曰。臣於昨冬。妄率陳章。自陷於損體之科。罰止鞶遞。不意 恩除遽降。驚惶感激。而臺端一步。便成鐵限。略暴血懇。乞許鐫削。臣方乞免。而憂憤所激。有難泯默。噫嘻。鄭妻之罪關 宗社。人得共誅之狀。盡載於明義錄中。元惡大憝。尙今偃息。誅殛之典不加。神人之憤莫洩。明義一部。不幾歸於書自書之歎耶。伏願夬正王法。至於前啓中許多諸賊。次第誅殛。以明典刑焉。批以。疏辭已處分。爾其勿辭察職。
정조 2년 · 강
各殿藍染次。命苧布細紬。考入于廂庫。
정조 2년 · 강
召見司僕都提調徐命善于誠正閣。
정조 2년 · 목
予曰。 影幀移安時神輿。何以爲之乎。命善曰。似當改造矣。予曰。戶判持 影幀見樣及神輿見樣入侍。予曰。 影幀移安時。神輿能無狹窄之患乎。具允鈺曰。以見樣見之。則神輿似患不足矣。命善曰。旣有狹窄之慮。則神輿改造似好矣。予曰。昨日之雨誠甚幸。而無或過多耶。命善曰。爲過中云矣。予曰。以近來日氣觀之。則今年年事。似違初料矣。命善曰。年事實有豐登之望矣。予曰。鄭妻罪惡雖大。而仰惟 先大王之心。實不忍加法。故俄者下敎。良以此也。命善曰。顧其罪惡。不可一刻容貸。伏願亟允三司之請焉。予曰。直提學入侍。予曰。今二十四日。當曝曬 奉謨閣。而服色當以袞龍袍黑團領爲之。儀注亦以此磨鍊。
정조 2년 · 강
永禧殿第 五室奉安日子。命更爲推擇。
정조 2년 · 목
敎曰。 影幀奉安神輿。當爲新造。儀節亦有磨鍊之事。 永禧殿第 五室奉安日子。以來月旬後。更爲推擇以入。
정조 2년 · 강
命慶州鄭女。鳴鼓推問。
정조 2년 · 목
兵曹啓言。慶州居朴召史稱姓人。自敦化西挾門入來。鳴申聞鼓。請下該曹推問。允之。
정조 2년 · 강
永禧殿第 五室奉安日字。命來月十一日定行。
정조 2년 · 목
禮曹啓言。 永禧殿第 五室奉案吉日。更令推擇。則來七月十一日爲吉。二十二日大吉云。以何日定行乎。敎以。十一日定行。
정조 2년 · 목
國榮曰。泄候今日則差勝乎。予曰。小差矣。卿於昨日患暑云矣。今日則何如。國榮曰。今日差減矣。予曰。鄭妻處分。出於迫不得已。而追惟疇昔。予之傷懷爲如何哉。國榮曰。三司諸臣。當又守閤爭執矣。予曰。三司雖是執法之臣。豈不諒予之意。而又事爭執乎。予曰。卽見全羅右水使狀啓。則梨津兵船之致敗。極爲驚怪。向來於適津敗船。已極怪訝。而今又如此。該水使不可無罪矣。國榮曰。遽然致敗。事極駭然矣。予曰。近來夜禁。何等至嚴。而名以掖隸。肆然犯夜。極爲可駭。此等之類。各別嚴棍。國榮曰。當依下敎嚴治矣。予曰。祿都目政事爲之乎。國榮曰。今方爲之云矣。予曰。今番使行。御醫一員依例率去。
정조 2년 · 강
有政。吏曹判書李重祜。參議李義翊。兵曹判書李徽之。參判尹坊。
정조 2년 · 목
以金魯鎭爲大司憲。尹師國爲大司諫。徐有錬爲持平。李洪載沈樂洙爲正言。嚴思晚爲校理。洪明浩爲修撰。鄭民始爲刑曹參判。鄭一祥爲同義禁。徐有隣爲同知。
정조 2년 · 강
召見承旨李鎭衝于誠正閣。
정조 2년 · 목
予曰。全羅水使狀啓中。梨津兵船破碎事。極甚怪訝。雖是大洋。暫越之際。新造之船。遽至破碎。其不爲堅造。於此可知矣。鎭衡曰。船若堅造。豈可公然致敗乎。予曰。該水使不善檢飭之罪。在所難免矣。予曰。全羅右水使當處分。狀啓姑爲留置於本院。
정조 2년 · 강
命謁 聖武科初試。更令推擇。
정조 2년 · 목
兵曹啓言。謁 聖武科初試。來七月初八日啓下矣。親臨秋享大祭相値。請更令推擇。允之。
정조 2년 · 강
召見藥院副提調洪國榮子誠正閣。
정조 2년 · 목
敎曰。副提調持加減六和湯入侍。○予曰。箕伯狀啓。江蔘價。以木錢參半以給云。若或利於民。則許施無妨。此言何如。國榮曰。於國於民。似當便順。以此定式似好矣。予曰。 奎章閣曬書及奉安儀注。今始磨鍊。曬書奉安之際。自然遲久矣。國榮曰。行禮節次。似不草草矣。予曰。鄭妻處分。出於迫不得已。以次律處分者。意蓋在焉。而諸臺交章爭執。誠爲悶然矣。國榮曰。旣在執法之地。豈可伈伈不事爭執乎。
정조 2년 · 목
國榮曰。今日則泄候度數何如。予曰。度數尙無減意。可悶。予曰。 奉謨堂曬書奉安儀注。俄下政院。出給禮曹。正書以入。亦令通禮院書笏記事分付。國榮曰。明日展拜時侍衛。有下敎。然後可以擧行矣。予曰當下敎矣。
정조 2년 · 강
兵曹。以謁 聖武科初試。來七月十三日推擇設行啓。
정조 2년 · 강
吏批。以守令降考啓。
정조 2년 · 목
吏曹啓言。考見諸道褒貶啓本。則金川郡守蔡顯一。以徵賦頻擾爲目。松禾縣監吳命久。以聽訟或疏爲目。殷栗縣監朴星源。以無以太剛爲目。則宜置中考。而置諸上考。龍安縣監鄭彦復。以迎送流弊疏闇且恕爲目。則宜置下考。而置諸中考。兩道道臣推考警責。蔡顯一吳命久朴星源。竝中考施行。鄭彦復罷黜。金川郡守蔡顯一。前已兩次居中。今又中考施行。則係是三中。請一體罷黜。又啓言。明川府使權熻。兩次居中。不治可知。請罷黜。竝允之。
정조 2년 · 강
大司憲金魯鎭疏陳病狀乞遞。仍請還寢島配之命。賜批。
정조 2년 · 목
疏略曰。臣之伏署宿症。重傷遼濕。又挾食成癨。昏頓不省。疾聲仰籲。乞遞臣職。臣病狀難强。難未能進身。安敢以已有論啓。默然而已乎。噫嘻。鄭妻之罪惡。神人之所共誅。而殿下之特施次律。難遏一國共公之論也。伏願還寢島配之命。亟允繼發之啓。使王章伸而輿憤洩焉。批以。尾陳事。已悉於筵席。卿其勿辭調理察任。
정조 2년 · 강
副提學吳載純上疏請亟收安置之命。夬正王法。賜批。
정조 2년 · 목
疏略曰。卽伏見備忘下者。有鄭妻以次律安置之命。臣非不知聖意之出於不忍。而不敢奉承者。誠以此賊之罪。斷不可容貸。三尺之重。決不可撓屈也。豈意殿下不有諸臣之爭執。遽下此命乎。伏願亟收喬桐府安置之命。廓揮亁斷。夬正王法焉。批以。所陳旣有前席矣。
정조 2년 · 강
大司諫吳載紹上箚請徐姓宮人夬施當律。賜批。
정조 2년 · 목
箚略曰。臣有所風聞者。有一徐哥宮人。爲鄭妻腹心者。出沒城闉。情跡陰秘。又與鄭妻日夜綢繆云。其隱憂尤當如何。臣謂亟令內府査出。出付有司。嚴刑得情。夬施當律。斷不可已也。批以。徐姓宮人事。令該曹問名定配宜矣。
정조 2년 · 강
大司成柳戇疏陳綸音四目之救弊。賜批。
정조 2년 · 목
疏略曰。伏聞朝參綸音之無一人對揚聖旨。臣雖至愚。請因聖問仰陳。惟裁察焉。四目中制民產爲王政之首。戎政由是而修。財用於是乎出。而能行是道者。專係人材之有無。人皆曰世無人材。臣則曰誣耳。擇人不能盡其道。用人不能當其方。今之取士以科目。其道已挾。而加之士無素養。選且不公。安得達識通才。以任國家重務耶。今也一經文職。則不問其人之賢否。朝臺閣而暮銓衡。將帥之選。財賊之任。無職不兼。官何由不瘝。職何由不憤耶。我國養萬兵於輦下。以嚴强幹之備。而八路之東伍。二十有一萬矣。京兵驕惰。鄕軍苟充於老弱。而貧且無依者。簽正軍。布保之骨徵隣侵。正軍之虛簿替點。無邑不然。如是而其可曰。王者之兵而責頭目之捍耶。臣聞兵貴精。不務多。京管三軍門。雖不可減。而八路只選十萬。汰其殘瘐。養其精壯。訓鍊以法。役使以時。則一可當百。奚啻今軍之十倍而已哉。財用者。藏之於民。而以手耕枟者。皆至窮之民。豪右之驅使。州縣之徭役。重奪其農時。財竭於下而用縮於上。何乃殿下抑節用而不由其道歟。愛民而未盡其誠歟。宮中之事。臣不敢知。而以閭閻言之。勝冠之稚儒。道不徒行。一命之微官。案侈五簋。貧士之妻。一宴而十服。市井賤妻。珠翠嬰身。可以想像於公卿之門矣。是以金銀盡走於胡倭。米錢日融於酒肉。京城如是。四方觀法。殿下菲衣卑服。無愧於夏禹周文。大臣卿宰。躬行節儉。化及室家。則不出敎年。綾羅金珠。與土同價。不然而只欲以言語而敎之。法令而禁之。雖日費千紙。箠楚相積。未足以救弊也。夫人材之難。財用之竭。軍制之紊。臣已略開其端矣。三者之得失。罔不由民產之豐儉。宜先改量田賦。均其肥瘠。省其稅斂。則白地之徵旣革。未懇之土將闢。上而無推剝之憂。下而戢武斷之習。簽丁而絕老弱之侵。業賈而鮮征榷之苦。然後釐量衡之舛而同之矣。第念人存政擧。致治以得人爲急。擇述以聖學爲本。明卞乎逆耳遜志之際乎。四弊之矯。易於反掌。至者設施之當。節目之詳。存乎所司之折衷也。批以。爾言誠是。疏辭下廟堂稟處。
정조 2년 · 강
司諫洪彦喆。持平金翊休聯箚。請亟寢安置之命。賜批。
정조 2년 · 목
箚略曰。臣等卽伏見備忘。有鄭妻以次律安置之命矣。噫嘻。此賊之罪。神人之所共誅也。今日北面者。不可戴一天於晷刻之間。而于今三載。誠淺辭拙。竟未得允請。末乃有此減死之命。此莫非群下之罪也。惟明正典刑。然後蓋有光於 先王之聖德。伏願亟寢安置之命。夬正王法焉。批以。爾等之言雖如此。酌處豈無所據也。
정조 2년 · 강
持平徐有錬上疏避嫌乞遞。仍請寢安置之命。賜批。
정조 2년 · 목
疏略曰。臣自遭向來諫長之疏。隱痛在心。區區私義。惟在於遠跡仕路。而柏府除命。忽下合辭方張。臣隨詣闕外。冒暴危懇。乞削臣職焉。臣不敢以言官自居。而憂憤所激。輒此尾陳。噫嘻。鄭妻之元凶。有萬戮猶輕之罪。無一毫可貸之狀。殿下之所俯燭。而今忽牢拒公議。曲施私恩哉。歷考前史。何嘗有次律治逆。有如今日處分者乎。伏願亟寢減死安置之命。仍令夬正典刑。批以。所陳當留意。爾其勿辭。從速察職。
정조 2년 · 강
召見承旨蔡弘履于誠正閣。
정조 2년 · 목
予曰。明日展排時。別雲劍外侍衛。只以入直磨鍊節目。
정조 2년 · 강
罷拿全羅右水使閔惠洙。梨津萬戶金藥宗。
정조 2년 · 목
敎曰。目今水陸關防戎備。無不蕩然。而至於全羅右水營戰船事。尤極寒心。新造之船。其若堅緻。豈有卽其境破碎之理。況該閫玆事。匪今斯今者乎。若不懲勵。難以戢後而警他。全羅右水使閔惠洙爲先罷黜。仍令該府拿問處斷。該鎭萬戶。不可只施罷黜薄罰。亦令該府拿問口招。從重勘律。其他海防戰具之疏虞。不能成樣。可以推知。從當差遣繡衣。逐鎭點閱。不勤之閫帥邊將。隨現嚴處。以此自備局預爲申飭。期於無犯。
정조 2년 · 목
敎曰。處分宜無異同。副提學吳載純遞差。
정조 2년 · 목
予曰。泄瀉猝成痢疾。今日度數將至十餘次。厭食特甚。誠爲可悶。國榮曰。泄候之成痢。專由署濕之致。未知便色何如。予曰。赤痢矣。國榮曰。赤痢則非虛。而專是濕熱。藥治似易矣。予曰。育膈凝滯。所食之物。不善運化。尤切可悶。國榮曰。令醫官診候議藥好矣。予曰。姑先入直。以爲議藥可也。國榮曰。患候若此。明日展拜。似難行禮矣。予曰。以此病狀。實難起動矣。敎曰。明日 奉謨堂展拜下敎安徐。國榮曰。痢患倉廩散最爲良劑。問於醫官。進御似好矣。予曰。卿少退。與醫官相議煎入。予曰。卽見嶺伯狀啓。則順興水災孔酷。人命渰死。多至二百。其餘各邑。漂沒亦多云。連歲水災。誠非細憂矣。予曰。都提調入侍。徐命善曰。伏聞有痢患。不勝驚慮。今則加減何如。予曰。度數頻數。後重特甚。可悶矣。命善曰。令醫官入診好矣。予曰。副提調以議藥事少退。待其還入診候可也。命善曰。此專是滯候。兼之署濕。俄與醫官相議。則倉廩散最爲良劑云。故副捉調今方監煎矣。予曰。此治熱之劑乎。提調具允鈺曰。治署濕之劑矣。命善曰。醫官旣入直。則小臣亦當直宿矣。予曰。直宿有弊。姑爲觀勢爲之可也。予曰。副提調如已議藥監煎。率醫官入侍事。注書出去分付。副提調率醫官康命吉慶絢吳道烱張祜進前。予曰。倉廩散煎入乎。國榮曰。一貼先爲煎入矣。予進御。命諸醫入診。道烱命吉奏曰。左右三部稍大。而微有數體矣。祜曰。胃脈似滯矣。予曰。此藥連爲進御乎。道烱曰。今日進二貼後。明日亦日再進御。則可有動靜矣。予曰。小間一貼更爲煎入。
정조 2년 · 강
命醫官慶絢等別入直。都提調勿爲直宿。
정조 2년 · 목
敎曰。以暑滯之症。有議藥事。醫官慶絢吳道烱康命吉張祜。其令別入直。都提調勿爲直宿。
정조 2년 · 강
給順興等邑漂渰戶恤典。
정조 2년 · 목
慶尙監司李性源。以順興臥丹面民家三四十戶。一時漂失。居民及行商人等男女二百名。亦爲溺死。又以善山府金奉伊妻等渰死。又以安東等邑人命渰死。人家漂失馳啓。幷敎以。令本道恤典擧行。
정조 2년 · 강
秋曹。以聘喜利城縣定配押送啓。
정조 2년 · 목
國榮曰。夜間加減若何。予曰。姑無顯減矣。國榮曰。度敎何如。予曰。度數則比昨稍減。而後重轉甚。是甚切悶矣。國榮曰。夜間粥水剌進御後。滯候何如。予曰。滯氣亦似少差。而膈間尙有凝滯之氣。可悶。國榮曰。倉廩散方煎。待朝前進御。似好矣。予曰。入之。進御。予曰。藥房三提調率醫官入侍。
정조 2년 · 목
請診也。○命善曰。患候比昨有差勝之勢云。不勝慶幸。予曰。夜間度數只三次。而滯氣尙存可悶。命善曰。黃茶時時進御。則亦可爲消滯之道矣。允鈺曰。度數顯減。全是倉廩散之效矣。國榮曰。痢疾果是聖藥矣。予曰。時有寒熱可悶矣。命醫官入診。慶絢吳道烱奏曰。左右三部度數沈靜。比昨顯勝矣。康命吉張祜與絢等所奏同。予曰。湯劑當更議定乎。道烱曰。今明日。倉廩散連爲進御好矣。予曰。進御倉廩散一貼煎入。命善曰。 王大妃殿氣候何如。予曰。本 症候近來差勝。而時或以暑候。有未寧之節。伏悶。命善曰。粟米飮連爲進御乎。予曰。連爲進御。而近日則大勢差勝。粟米飮姑爲停止無妨矣。命善曰。當此劇暑。姑停好矣。予曰。 王大妃殿進御粟米飮。姑爲停止。
정조 2년 · 강
命守總營合設收議。更待處分。
정조 2년 · 목
予曰。今日服倉廩散何如耶。命善曰。倉廩散卽治暑之聖藥矣。命善曰。今番秋享大祭。不爲親行似好。故敢達矣。予曰。四時大享。豈不親行乎。命善曰。冬享可以親行矣。
정조 2년 · 강
重推順興府使洪配浩。
정조 2년 · 목
敎曰。觀此慶尙監司狀啓。順興水災。若是夥然。言念民事。痛若在己。昨年本道水患。旣是挽近所無。則又於今年有極。傷渰死人。恤典雖已援例命下。而其他餘存民戶。若不別般軫恤。哀彼民斯。何以奠居。卽令道臣。就本道會付某樣穀中。優數賙給於渰死及漂流民戶。得以恤窮安土。俾生者無至顚連之境事。下諭于慶尙監司李性源處。此時本邑守令。不可曠官。而況除朝辭赴任者。尤豈如是遷就。該府使洪配浩爲先從重推考。卽速赴任。使之接濟民人。來當有考其勤慢之行。令道臣另加董飭。
정조 2년 · 강
給牙山縣囕戶恤典。
정조 2년 · 목
公忠兵使李鼎炳。以牙山縣奴李億萬等爲處囕死馳啓。敎以。令本道恤典擧行。
정조 2년 · 목
予曰。今夜度數。只爲一次。食飮頻勝於前矣。國榮曰。滯候今日何如。予曰。亦少減。而尙有凝滯之氣矣。國榮曰。湯劑待令矣。予曰。入之。醫官慶絢。奉加減倉廩散進。予進御。
정조 2년 · 강
行藥院入診于誠正閣。都提調徐命善。提調具允鈺。
정조 2년 · 목
請診也。○命善曰。夜來度數何如。予曰。曉頭一次爲之。而後重之症。尙無減矣。命醫官入診。慶絢等奏曰。脈候今日則調均如常矣。予曰。湯劑何以爲之乎。絢等曰。姑觀午後問安。更議繼進湯劑好矣。予曰。秋間 陵幸後。例有賞試射。而許多軍兵之賞賜。所入木布甚多。幾爲數千同。京中所在之木。似必不足。何以變通則好耶。命善曰。關西木不得不取用矣。允鈺曰。關西木不堪用於賞格矣。予曰。木品薄劣乎。國榮曰。尺數不滿二十尺。便同無用之物矣。予曰。關西之木。素稱品好。而近來胡至於此極也。國榮曰。稱以改色。每以尺短薄劣者換出。故如是云矣。予曰。換出一節。非獨木布而已。封不動銀。亦有幻弄之弊云。然否。命善曰。不獨換出。多有消融者云矣。國榮曰。所恃者關西。而所貯公貨。如是耗縮。將來之憂。誠不少矣。予曰。今年自春至夏。國家連有大事。經用似當太縮。以卽今所儲。可當支用乎。允鈺曰。錢則見存者。尙爲五萬餘兩。尙多有未捧者。而至於米。則太不足。前頭若得五千石。則庶可支用矣。予曰。鑄錢始作乎。允鈺曰。姑未始役矣。予曰。以何樣錢將出本乎。允鈺曰。將以開元通寶貌樣爲之頻好。而姑未決定矣。予曰。開元通寶。小且單薄。以我國舊錢中大且厚者。作本以鑄好矣。命善曰。錢樣稍大且厚。然後可能久用。今之小錢。易爲傷破。而不能久遠矣。
정조 2년 · 강
拿處中官金聖完等。
정조 2년 · 목
敎曰。中官金聖完。廂庫中官二人。令該府拿處。
정조 2년 · 목
命善曰。午間聖候若何。予曰。又有痢漸。度數則不過四五度矣。命善曰。暑熱之症。每難卽差。伏願善爲調攝焉。予曰。副提調持加減倉廩散入待。洪國榮持湯劑進。予進御後。敎曰。副提調持加減倉廩湯。夕後更爲入侍。
정조 2년 · 목
國榮曰。度數亦爲不頻乎。予曰。度數則不頻。而每於登溷時。後重滋甚。是可悶也。國榮曰。後重之症。自是暑熱下住之致。漸可差復矣。予曰。湯劑煎待乎。醫官慶絢。奉加減倉廩湯進。予進御。國榮曰。倉廩湯幾進八九貼。痢毒快解。度數顯減。不宜以滌濕之劑。一味進御。更議湯劑好矣。予曰。卿與醫官議定煎入。予曰。朝參稟。旣有定式。則該房何不循例入之乎。國榮曰。近以上候之未寧。忘未入稟云矣。予曰。拜表今方行禮乎。國榮曰。姑未行禮矣。
정조 2년 · 목
命善曰。夜間聖候若何。予曰。稍不如昨日矣。命道烱命吉入診。吳道烱康命吉奏曰。脈候比昨一樣矣。國榮曰。醫官旣已入來。湯劑更爲議定好矣。道烱等曰。倉廩湯今姑停止。加味立效散自今日進御好矣。予曰。瀋陽使入侍。正使李溵。書狀官南鶴聞。以次進。予曰。老炎猶酷。此時遠路行役。誠用關念。必善爲往來焉。何間當復命乎。溵曰。似在九月間矣。予曰。書狀亦善爲往來也。予曰。刑曹參判同副承旨入侍。予曰。今日拜表時。西班宗武臣。則幾皆進參。可謂不負昨年飭敎。而東班則只工判一人外。無一進參者云。紀綱所在。極爲駭然矣。命善曰。飭敎之後。尙復如此。極爲駭然矣。予曰。拜表時不參監。一竝拿問處之。予曰。閫帥防禦使之不爲別軍職之規。創自何時乎。命善曰。未知的在何時。而別軍職旣是近侍之職。則豈拘此例乎。予曰然矣。予曰。洪和輔之驕仰放肆。自前已知。而咫尺前席。至面慢等語。肆然奏對。極爲駭妄矣。當決棍。其令待令。予曰。行首宣傳官洪和輔。爲先汰去。予曰。頃日次對時。以洪和輔事。大臣亦言之。故昨果召見。則奏對之際。極爲駭妄放肆。此不可置之。卿出去。決棍二十度。各別爲之。
정조 2년 · 강
遞承旨徐有防。以鄭民始代之。中批也。
정조 2년 · 목
敎曰。朝參不參兵房承旨。可謂失職。右副承旨徐有防遞差。刑曹參判鄭民始除授。
정조 2년 · 강
命朝班二品以上不參人越俸。三品以下及承旨金思穆洪檢重推。
정조 2년 · 목
敎曰。朝儀亦係國綱。儀注旣有宗親文武百官入參之文。節目又有九品例班。送之郊館。仍行査對之法。則今日百官班。西班之宗武。東班則工判一人外。許多三品以上。無一人進參。苟有紀綱。豈敢若是。雖曰事是襲謬云。而昨年權停之班。只以小各司官進參。旣有親臨權禮無異之飭敎。是以宗武之入參。蓋遵此敎也。然則獨於文班。諉之襲謬可乎。玆事非曰大事所係。在於不遵飭敎。不念國綱。不重朝儀矣。夫豈小事也。予則先自大臣慨然矣。今日殿庭百官班之東班。有實職二品以上不參人負。一倂越俸一等。三品以下從重推考。當初該房之不能檢飭。已是失體。況於現告捧入命下之後。乃以已參班宗武。混同書入。該房之事若此。安望申飭百司。禮房承旨金思穆洪檢。爲先從重推考。
정조 2년 · 강
有政。吏曹判書李重祜。參議李義翊。兵曹判書李徽之。參判尹坊。參知李世奭。
정조 2년 · 목
以沈念祖爲校理。具叙五爲三和府使。李東燁爲全羅右水使。
정조 2년 · 강
命三和府使具叙五當日辭朝。
정조 2년 · 목
敎曰。全羅水使奪符之際。廚傳有弊。三和府使當日辭朝。
정조 2년 · 목
國榮曰。後重之症何如。予曰。少有減勢。而尙未顯差矣。予曰。中日標信。只祗受於兵曹都總府。至於宿衛所。初不祗受云。闕內入直軍兵。皆爲宿衛所所管。則動兵之時。獨不專管。已極不可。且武藝別監忠壯衛將。初無標信而往赴試射云。此雖謬例。事甚疏虞矣。國榮曰。此等事。一番釐正好矣。予曰。湯劑以昨日議定者煎入乎。國榮曰。諸醫皆以爲立效散進御爲好云。故煎待矣。予曰。入之。進御。
정조 2년 · 목
請診也。○命善曰。後重之症候何如。予曰。比昨稍減。而尙未顯差矣。予曰。只吳道烱康命吉入診。道烱等奏曰。脈候如昨矣。予曰。立效散更爲進御乎。道烱曰。一貼更爲進御穩當矣。命善曰。秋享大祭誓戒不遠。預爲下敎。然後當以攝行擧行矣。國榮曰。度數頻數。實難行禮矣。予曰。然則攝行好矣。予曰。都政尙不擇日。而畿邑守宰多有窠。秋間 陵幸時。沿路守令自多擧行。而趁卽差出。然後可無窘急之弊矣。敎曰。平薪僉使許圭。除辭朝赴任。
정조 2년 · 강
秋享大祭。命攝儀。
정조 2년 · 목
敎曰。大臣旣奏。一向勉强。亦欠致潔之道。秋享大祭攝儀。
정조 2년 · 목
敎曰。政月垂過。政稟尙稽。申飭吏曹兵曹。其令從近擧行。
정조 2년 · 강
命長湍府使口傳差出。當日辭朝。